Title: พระราชกฤษฎีกาเปลี่ยนแปลงเขตเทศบาลนครธนบุรี พ.ศ. 2498

พระราชกฤษฎีกา
เปลี่ยนแปลงเขตเทศบาลนครธนบุรี
พ.ศ. ๒๔๙๘

ภูมิพลอดุลยเดช
ป.ร.
ให้ไว้ ณ วันที่
๒๓ พฤษภาคม พ.ศ. ๒๔๙๘
เป็นปีที่ ๑๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลนครธนบุรี เพื่อความเหมาะสมแก่การบริหารกิจการท้องถิ่นยิ่งขึ้น

อาศัยอำนาจตามความในมาตรา ๙๕
ของรัฐธรรมนูญแห่งราชอาณาจักรไทย พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕ และมาตรา
๑๒ แห่งพระราชบัญญัติเทศบาล พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลนครธนบุรี พ.ศ.
๒๔๙๘

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้เปลี่ยนแปลงเขตเทศบาลนครธนบุรี ซึ่งได้กำหนดไว้ตามมาตรา ๔ แห่งพระราชบัญญัติจัดตั้งเทศบาลนครธนบุรี
พุทธศักราช ๒๔๗๙ เสียใหม่ โดยให้มีเขต ดังต่อไปนี้
ด้านเหนือ ตั้งแต่หลักเขตที่
๑ ซึ่งตั้งอยู่ที่ฝั่งตะวันออกของคลองซอยตลิ่งชัน
ห่างจากคลองตลิ่งชันไปทางทิศเหนือเป็นระยะ ๒๐๐ เมตร เป็นเส้นขนานกับคลองตลิ่งชันไปทางทิศตะวันออก
และกับคลองบางกอกน้อยไปทางทิศตะวันออกเฉียงใต้ห่างจากศูนย์กลางถนนจรัญสนิทวงศ์ไปทางทิศเหนือเป็นระยะ
๒๐๐ เมตร ซึ่งเป็นหลักเขตที่ ๒
จากหลักเขตที่ ๒
เป็นเส้นขนานกับศูนย์กลางถนนจรัญสนิทวงศ์ไปทางทิศตะวันออกเฉียงเหนือ ถึงกลางคลองบางพลู
ซึ่งเป็นหลักเขตที่ ๓
จากหลักเขตที่ ๓
เป็นเส้นไปตามศูนย์กลางคลองบางพลูไปทางทิศตะวันออกเฉียงใต้ ถึงปากคลองบางพลู
และเป็นเส้นตรงไปถึงศูนย์กลางแม่น้ำเจ้าพระยา ซึ่งเป็นหลักเขตที่ ๔
ด้านตะวันออก จากหลักเขตที่ ๔
เป็นเส้นไปตามศูนย์กลางแม่น้ำเจ้าพระยาไปทางทิศใต้ ถึงศูนย์กลางแม่น้ำเจ้าพระยาตรงกับฝั่งตะวันตกของแม่น้ำเจ้าพระยา
ซึ่งอยู่ห่างจากคลองดาวคะนองไปทางทิศใต้เป็นระยะ ๒๐๐ เมตร ซึ่งเป็นหลักเขตที่ ๕
ด้านใต้ จากหลักเขตที่ ๕ เป็นเส้นตรงไปทางทิศตะวันตกถึงฝั่งตะวันตกของแม่น้ำเจ้าพระยา
ห่างจากคลองดาวคะนองไปทางทิศใต้เป็นระยะ ๒๐๐ เมตร แล้วเป็นเส้นขนานกับคลองบางค้อและคลองบางหว้าไปทางทิศตะวันตกเฉียงเหนือห่างจากคลองบางหว้าและคลองสวนเลียบ
(คลองรางบัว) เป็นระยะ ๒๐๐ เมตร ซึ่งเป็นหลักเขตที่ ๖
ด้านตะวันตก จากหลักเขตที่ ๖
เป็นเส้นขนานกับคลองสวนเลียบ (คลองรางบัว) คลองบางจาก คลองบางเชือกหนัง
คลองบางขุนศรี และคลองตลิ่งชัน ไปทางทิศเหนือ จนบรรจบหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้
ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๔ 
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ผ.  ชุณหะวัณ
รองนายกรัฐมนตรี

[เอกสารแนบท้าย]

๑.
แผนที่เขตเทศบาลนครธนบุรี

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากเขตเทศบาลนครธนบุรีเดิมได้กำหนดไว้เป็นเวลานานมาแล้ว
บัดนี้สภาพของท้องถิ่นให้เจริญก้าวหน้าขึ้น ได้มีชุมนุมชนอยู่หนาแน่นทั้งในเขตและนอกเขตเทศบาล
จึงจำเป็นต้องขยายเขตเทศบาลนครธนบุรีทางด้านเหนือ
เพื่อเทศบาลจะได้ปกครองดูแลและบูรณะท้องถิ่นให้เจริญก้าวหน้ายิ่งขึ้นต่อไป

ศรินรัตน์/จัดทำ
๖ พฤษภาคม ๒๕๖๓

อรญา/ตรวจ
๑๐ สิงหาคม ๒๕๖๓

[๑] ราชกิจจานุเบกษา
เล่ม ๗๒/ตอนที่ ๔๒/หน้า ๗๕๑/๗ มิถุนายน ๒๔๙๘